kardosdrur/scandi-wiki huggingface dataset:
Eusebius af Cæsarea

Eusebius (eller Euseb) af Cæsarea (født ca. 260, død ca. 340) var biskop i Cæsarea Palæstina og kaldes kirkehistoriens far.

Biografi 
Eusebius var elev af St. Pamphilus, som lærte ham op i traditionen efter Origenes. Efter Pamphilus' martyrdød i 310 flygtede han til Tyrus for at undslippe forfølgelsen af kristne som foregik der. Han fortsatte til Egypten, hvor han sad fængslet i nogle måneder.

I 315 var han biskop i Cæsarea; udnævnelsen må have fundet sted mellem år 310 og 315. I striden om arianismen støttede han Arius, og blev fordømt og fjernet fra sit embede af koncilet i Antiokia, et lokalt kirkekoncil holdt i 324/325. Kort tid efter, ved koncilet i Nikæa i 325, blev han genindsat af kejser Konstantin efter at have fremsagt en trosbekendelse. Han hævdede selv senere at denne trosbekendelse udgjorde grundlaget for den nikænske trosbekendelse, men det er tvivlsomt om dette stemmer. Eusebius godtog den nikænske trosbekendelse, men kun halvhjertet. Han fortsatte også med at være en modstander af Athansius af Alexandria, arianismens argeste modstander.

Omkring 327 blev han tilbudt bispesædet i Antiokia, men tog ikke imod det. Han deltog ved koncilet i Tyrus, et lokalt kirkekoncil, i 335, og han var også med ved indvielsen af Opstandelseskirken i Jerusalem. Efter dette blev han kaldt til Konstantinopel for at give kejser Konstantin råd om, hvad han skulle gøre med Athanasius af Alexandria. Kejseren sympatiserede med arianismen, selv om han selv havde været central i bekæmpelsen af den ved koncilet i Nikæa. Derfor, og fordi han generelt frygtede uro i riget, ønskede han at sørge for at Athanasius afsluttede sin aggressive holdning mod arianerne. Eusebius, som selv havde arianske sympatier, var derfor den perfekte rådgiver. Ved fejringen af 30-års jubilæet for at Konstantin fik tronen holdt han en tale, som er bevaret.

Eusebius regnes ikke som en helgen, hvilket formentlig hovedsageligt skyldes hans arianske sympatier.

Kirkefædre
Tjek fødsels- og dødsår
Peter Abrahamsen

Peter Abrahamsen (født 12. oktober 1941 i København) er en dansk sangskriver og sanger, som indspillede sin første plade i juni 1958 og stadig er aktiv.

Peter Abrahamsen har sat musik til en lang række af Carl Scharnbergs digte samt indsunget sange af Oskar Hansen og andre danske digtere. Han har endvidere indsunget nogle af sine egne sange.

Han har samarbejdet med bl.a. Erik Grip, Povl Dissing og Benny Andersen og var i en periode på 10 år fra midten af 1980'erne til midten af 1990'erne tilknyttet Danmarks Radio som radio- og TV-vært. Han har herudover lavet musik til flere TV-serier.

Privat danner Abrahamsen par med journalisten Abelone Glahn. De har tre børn sammen, Augusta, Albert og Valdemar. Peter Abrahamsen har fra et tidligere ægteskab børnene Franka, Troels og William.

Eksterne henvisninger 
 
 

Tv-værter fra Danmark
Ansatte i DR
Personer i Kraks Blå Bog
Mikkel Rønnow

Mikkel Rønnow (født i 1974) er en dansk teaterproducent og kapelmester. Han er uddannet sceneproducent fra Statens Teaterskole og har siden 1992 produceret musicals, skuespil og koncerter i Danmark. Han er desuden autodidakt dirigent med speciale i musikteater. I årene 2001-2004 drev Rønnow produktionsselskabet Rossen & Rønnow i samarbejde med Stig Rossen. Fra 2009-2013 chefproducent på Aarhus Teater. Fra 2016-2023 ejer af Mikkel Rønnow Musicals som opsatte Chess, Atlantis og She Loves You i Tivoli samt musicalen Margrethe på Det Kongelige Teater. Som kapelmester har Rønnow dirigeret orkestrene ved mere end 25 danske musicals samt på 10 albums med musicals.

Udgivelser (CD) 
 Atlantis - complete symphonic live recording med Stig Rossen, Johanne Milland, Thomas Høj Falkenberg, Kaya Brüel (2022)

 Chess - Dansk cast album med Stig Rossen og Xenia Lach-Nielsen (2018)

 Symphonic - Diva & Maestro (The City of Prague Philharmonic Orchestra) (2013)

 Look With Your Heart - Louise Fribo sings Andrew Lloyd Webber (Odense Symfoniorkester) (2012)

 Chess - Cast album fra Aarhus Teater med bl.a. Maria Lucia, Philip Jalmelid og Jonas Malmsjö (2012)

 Grease - Sofie Lassen-Kahlke, Trine Gadeberg, Tomas Ambt Kofod, Bjarne Langhoff (2004)

 Copacabana - Stig Rossen, Melody Jones m.fl. (2003)

 Chess - Stig Rossen, Emma Kershaw, Zubin Varla m.fl. (2001)

Eksterne henvisninger 
 Mikkel Rønnows hjemmeside

Referencer 
  

Musikere fra Danmark
Teaterproducenter
Tørretumbler

En tørretumbler er en husholdningsmaskine man finder i næsten alle moderne hjem. Den har som opgave at tørre vådt tøj og andre tekstiler, for eksempel tøj som netop er blevet vasket i en vaskemaskine. Alternativer til en tørretumbler er at hænge tøjet til tørre på et tørrestativ.

Historie 

Den første tørretumbler blev opfundet i 1799 af en franskmand som hed Pochon. En anden variant af tørretumbleren var at man hængte tøjet i nærheden af en varmekilde som blev præsenteret i USA 7. juni 1892. Elektriske tørretumblere blev opfundet i starten af 1900-tallet.

Hårde hvidevarer
Tekstilpleje
Vaskemaskine

En vaskemaskine er en hvidevare designet til at vaske beskidt tøj. Den mest almindelige vaskemaskine bruger vand og vaskemiddel til dette.

Der findes to forskellige slags vaskemaskiner. De topbetjente er hvor lugen ind til vasketromlen åbnes opad, fordi den sidder foroven på vaskemaskinen. Ved frontbetjente vaskemaskiner derimod åbnes lugen foran og åbnes dermed vandret.

Se også 
 Tørretumbler

Hårde hvidevarer
Tekstilpleje
Vasketøj
Psykometri

Psykometri har flere betydninger:

 Psykometri (psykologi) – vedr. psykologisk måling af mentale egenskaber (f.eks. gennem intelligens- og personlighedstest).
 Psykometri (parapsykologi) – en parapsykologisk evne til at aflæse en genstands historie ved at bese ell. berøre genstanden eller på anden vis tune sig ind på den.

(På engelsk anvendes gerne termen Psychometrics om den første betydning (psykologisk testning), og termen Psychometry om den parapsykologiske betydning.)
Abimelek

Abimelek (min fader er Melek – Melek er et gudenavn og betyder konge; Abimelek kunne altså betyde prins)
forekommer i formen Abimilki som fønikisk navn i Amarnabrevene.
Der forekommer en Abimelek både i Første Mosebog og i Dommerbogen


1: Filisterkongen Abimelek (Første Mosebog 20. 21. 26.) 
Såvel om Abraham som om Isak fortælles
det, at de kom i berøring med en filisterkonge
Abimelek i Gerar i det sydlige Palæstina (1. Mos. 20. 21. 26.).

2: Abimelek, søn af Gideon (Dommerbogen 8) 

I Dommerbogen optræder en Abimelek som søn af Gideon med en kvinde fra
Sikem, som tilhørte en gammel kanaanæisk (kanaanitisk), familie.

Dommerbogen 8,29ff
... Jerubba'al, Joashs søn, drog hjem og blev der. Gideon fik halvfjerds sønner, for han havde mange koner. Han fik også en søn med en medhustru i Sikem; ham gav han navnet Abimelek. ...

Han søgte, understøttet af sin moders slægt, at
skaffe sig kongemagt, myrdede sine 70 brødre
på Jotam nær og lod sig da udråbe til konge.
 
Ved denne lejlighed var det, at Jotam for at
advare sikemitterne fortalte fabelen om
træerne, som ville vælge sig en konge. De gode
træer, oliven, figen og vinstok, afslår
værdigheden, kun den unyttige og farlige tornebusk
er villig. Nogen større betydning har Abimelek’s treårige
kongedømme næppe haft.

Hvor vidt det
har strakt sig, fremgår ikke klart af
Dommerbogen, i hvert fald har det kun omfattet en del
af Efraim og Manasse stamme. Snart rejser
sikemitterne sig mod Abimelek. På forskellig måde berettes
om Abimelek’s kamp mod staden, som ender med
fuldstændig ødelæggelse af den og dens tempel og
nedhugning af indbyggerne.

Fra Sikem drog
han mod Tebes og indtog den. Beboerne søgte
tilflugt i et tårn i byens midte; da han
nærmede sig dette, dræbtes han af en møllesten,
som en kvinde slyngede mod hans hoved fra
tårnets tag. Hans våbendrager gav ham
nådestødet (Dom. 9:52ff).
... Abimelek nåede frem til tårnet og gik til angreb på det; men da han nærmede sig indgangen til tårnet for at sætte ild på det, smed en kvinde en kværnsten ned i hovedet på ham og knuste hans hjerneskal. Han kaldte hurtigt på sin våbendrager og sagde til ham: »Træk dit sværd, og giv mig dødsstødet, så ikke man skal sige, at en kvinde har dræbt mig!« Og hans våbendrager huggede ham ned, så han døde. ...

Eksterne henvisninger 
 Forveksling af hustru og søster. Både Abraham (1 Mos 20:1-16 ) og senere Isak (1 Mos 26:1-33) udgav deres hustruer for søstre over for filisterkongen Abimelek i Gerar
 

Salmonsens
Personer i Det Gamle Testamente
Fønikien
Ernst-Hugo Järegård

Ernst-Hugo Järegård (født 12. december 1928 i Ystad, død 6. september 1998 på Lidingö, Sverige) var en svensk skuespiller.

Han blev født som Ernst-Hugo Alfred Järegård i Ystad i Skåne.

Järegård medvirkede i ca. 20 film og flere end 40 tv-produktioner, men hans virkelige hjem var på scenen. Blandt hans mest bemærkelsesværdige teaterroller kan nævnes Estragon i Samuel Becketts Mens vi venter på Godot, titelrollen i Molières Tartuffe og Hjalmar Ekdal i Henrik Ibsens Vildanden (i Ingmar Bergmans instruktion på Dramaten i Stockholm). 

For Lars von Trier havde Järegård først en birolle i filmen Europa, hvorefter von Trier og Niels Vørsel skrev den store rolle som den koleriske, svenske overlæge Stig Helmer i tv-serien Riget direkte til Järegård. Järegård modtog i 1995 både en Robert og en Bodilpris for bedste mandlige hovedrolle for sin medvirken i tv-serien. Hans død kan være årsagen til at Lars von Trier opgav at fortsætte Riget.

Han blev både beundret og karikeret for sin ekspressive spillestil. Nogle opfattede ham som krukket og for meget, men med sin stærke udstråling havde han publikum i sin hule hånd. Han anses af mange for at være blandt sin generations største svenske skuespillere.

I midten af 1980'erne spillede han hovedrolle og drabsmand i tre af de fire meget opmærksommede TV-film for daværende SR-TV i Malmø, i den historiske serie Skånska mord. Veberödsmannen (En mand, der i begyndelsen af 1900-tallet købte møller op og brændte dem, med henblik på at begå forsikringsunderslæb. Han dræbte også to personer), Esarparen (En mand der i 1930'erne blev anklaget og dømt, for drab på sin kone. I 1950'erne fik han dog retfærdiggørelse) og Hurvamannen (En skånsk politimand der i 1950'erne myrdede flere unge kvinder). I den fjerde TV-film, Yngsjömordet var morderne en kvinde og hendes søn. Og da Ernst-Hugo hverken var kvinde eller ung mand, brugtes andre skuespillere i stedet.   

Han døde 6. september 1998 på Lidingö ved Stockholm.

Priser og udmærkelser
Järegård har modtaget en række priser:
1967 – Svenska Dagbladets Thaliapris
1968 – Ystads kommuns kulturpris
1969 – Gösta Ekman-stipendiet
1969 – Svenska teaterkritikers förenings teaterpris
1969 – Årets Skåning
1975 – O'Neill-stipendiet
1978 – Sydsvenska Dagbladets kulturpris
1982 – Litteris et Artibus
1991 – Piratenpriset
1995 – Svenska Akademiens teaterpris
1995 – Bodilprisen for bedste mandlige hovedrolle
1995 – Robert for årets mandlige hovedrolle

Eksterne henvisninger 
 

 

Skuespillere fra Sverige
Personer fra Ystad
Robertprisen for årets mandlige hovedrolle
Bodilprisen for bedste mandlige hovedrolle
Personer fra Skåne
Von Hippel-Lindaus sygdom

von Hippel-Lindaus sygdom er en sjælden, arvelig svulstsygdom med flere svulster (hæmangioblastomer) i retina og i cerebellum. Svulster optræder også med andre lokalisationer i centralnervesystemet, i nyrer, binyrer (fæokromocytom), pancreas m.fl. Sygdommen nedarves autosomalt dominant via et svigtende tumorsuppressorgen, VHL, på kromosom 3p25-p26.

Sygdomme
Trøjborg Slotsruin

Trøjborg Slotsruin ligger nær landsbyen Visby cirka 12 km nord for Tønder i Sønderjylland. Navnet Trøjborg stammer sandsynligvis fra det græske Troja.

Borgen blev opført i 1300-tallet på en 30 × 30 m stor banke. Trøjborg nævnes i 1347 i et brev fra hertug Valdemar af Sønderjylland som hertug Valdemar Atterdags slot. I 1407 kom det i dronning Margretes besiddelse, men senere pantsattes det til Ribe bispestol.

Efter reformationen i Danmark i 1536 tilfaldt de gejstlige godser kronen, og kong Frederik 2. overdrog borgen til Daniel Rantzau som tak for hans fortjenester i krigen mod svenskerne. Omkring 1580 lod Peter Rantzau den oprindelige middelalderborg nedrive for i stedet at opføre et renæssanceslot på stedet. Da Rantzau-slægten uddøde i 1658, forfaldt slottet langsomt.

I første halvdel af 1800-tallet var Johan Ferdinand de Neergaard ejer. I 1851 blev Trøjborg købt af landmand Knud Lausten Knudsen, der havde planer om at oprette et lærerseminarium på stedet, men da disse planer ikke blev realiseret, blev slottet revet ned i 1854. Dele af sydmuren og kælderen er dog bevaret.

Eksterne henvisninger 
 Trøjborg Slotsruin på 1001 fortællinger om Danmark

Slotte i Danmark
Vandslotte
Bygninger, konstruktioner og anlæg i Tønder Kommune
Borgruiner i Danmark
Fredede fortidsminder i Danmark
Pozoblanco

Pozoblanco er en by i Los Predroches i Cordoba-provinsen placeret i den nordlige del af det Andalusien i det sydlige Spanien. Indbyggertallet anslås at være omkring 17.000. Pozoblanco betyder "hvide brønd".

Byer i Andalusien
Gunvald Larsson

Gunvald Larsson er en af hovedpersonerne i 10-bindsværket Roman om en forbrydelse af de svenske forfattere Maj Sjöwall og Per Wahlöö, skrevet og udgivet i perioden 1966 – 1975.

Gunvald Larsson er en arrogant, kynisk og voldsom person med sin egen tolkning af loven. Han jagter og mishandler mistænkte i jagten på det han opfatter som retfærdighed. Hans brutalitet kritiseres ofte af hans chef, politikommissær Martin Beck, men de kommer egentlig ganske godt ud af det med hinanden, og Larssons metoder er kendt for at opnå resultat. Deres indbyrdes forhold udvikles og forbedres i løbet af serien. Lennart Kollberg bryder sig i særlig grad ikke om Gunvald Larsson.

I den første roman i serien Roseanna arbejder han ved politiet i Motala, men bidrager væsentligt til sagens opklaring og hentes til politiet i Stockholm af Martin Beck, der opdager hans særlige evner og egenskaber.

Gunvald Larsson er snobbet, især hvad angår tøjsmag, men han afskyr samtidig snobberiet og falskheden i sin egen velhavende officersfamilie, som han kun har en smule kontakt med. Adskillige udtalelser i romanerne antyder at han er noget venstreorienteret, måske kommunist. Han er særdeles sprogkyndig, han taler svensk, engelsk, tysk, fransk, spansk, italiensk, lettisk, arabisk, punjabi, koreansk og thai flydende, en egenskab han især udnytter i den sidste af romanerne: Terroristerne.

Gunvald Larsson beskrives ofte som den person, der har færrest venner indenfor korpset. Hans nærmeste – og måske eneste rigtige – ven i korpset er Einar Rønn.

I indspilningerne af tv-serien Beck (1997 – 2007) spilles han af skuespilleren Mikael Persbrandt. TV-serien bygger kun meget løst på bøgerne og foregår da også i 90'erne modsat bøgerne.

Litterære personer
Roman om en forbrydelse
Politifolk
Decembristerne

Decembristerne er en kunstnersammenslutning, der blev startet i 1928 af fem kunstnere: Holger J. Jensen, Svend Albrectsen, Søren Hjorth Nielsen, Emil Sievert og Jørgen Thomsen. Decembristerne opstod ud fra de unge kunstneres behov for at have et udstillingssted. De udstillede oprindeligt en udstilling i december måneder, hvilket gav dem navnet. I nogle år har den årlige udstilling dog været rykket nogle måneder frem.

De fleste af Decembristernes årlige udstillinger er siden stiftelsen afholdt udstilling i Den Frie Udstillings bygning.

Decembristernes medlemmer 
Siden stiftelsen har flere fremtrædende billedkunstnere været tilknyttet sammenslutningen, herunder Jens Birkemose, Henry Heerup, Preben Hornung, Anders Kirkegaard, Anna Klindt Sørensen  og Mogens Zieler.

Medlemmerne i 2007 var: 

Doris Bloom – Ole Broager – Inge Ellegaard – Elmer – Henrik Flagstad – Jørgen Fog – Henrik Have – Sys Hindsbo – Ellen Hyllemose – Oda Knudsen – Jørgen Carlo Larsen – Peter Laugesen – Jan Leth – Henrik Menné – Bodil Nielsen – Jesper Rasmussen – Steen Møller Rasmussen – Robert Risager – Ane Mette Ruge – Hans Christian Rylander

I 2016 var følgende blandt medlemmerne:

Doris Bloom, Ole Broager, Jørgen Carlo Larsen, Elmer, Henrik Flagstad, Sys Hindsbo, Ellen Hyllemose, Birgit Johnsen og Hanne Nielsen, Heine Kjærgaard Klausen, Oda Knudsen, Henrik Menné, Bodil Nielsen, Jesper Rasmussen, Steen Møller Rasmussen, Ane Mette Ruge, Tina Maria Nielsen, Marie Søndergaard Lolk, Bank og Rau og Hans Christian Rylander.

Referencer

Eksterne henvisninger 
 Officiel hjemmeside 
 Den Frie: Decembristerne , udstilling den 26. november 2016 til den 8. januar 2017, hentet 23 november 2016 

Kunstnersammenslutninger fra Danmark
Etableret i 1928
Ovsted Kirke

Ovsted Kirke er Danmarks tredje højest beliggende kirke. Den ligger på den sydøstlige side af Ejer Bavnehøj i Ovsted Sogn, tæt ved landsbyen Riis i Skanderborg Kommune, (tidligere Voer Herred, Skanderborg Amt).
Kor og skib er opført i frådsten og kamp i romansk tid, mens tårnet i vest er sengotisk, og våbenhuset er fra slutningen af 1700-tallet.

Omkring 1475 er bygget krydshvælvinger i kor og skib, og det senere tilbyggede tårn, hvis underste rum føjer sig til kirkerummet gennem en spidsbue, fik også hvælving. Tårnet er bygget i munkesten.

Altertavlen er et billedskærerarbejde fra renæssancen, omkring 1600 med maleri af Jesus og Johannes ved nadveren fra midten af 1800-tallet. Tre helgenfigurer fra en ældre altertavle fra omkring 1500 er ophængt i kirken. Prædikestolen er fra begyndelsen af 1600-tallet.

Døbefonten er en romansk granitfont med løvemotiver. Der er et sydtysk dåbsfad fra omkring 1575 med motiv af bebudelsen og et våbenskjold med inskriptionen KID. Som dåbskande har der tidligere været en romersk akvamanile (en vandkande udformet som et dyr), men den er nu på Nationalmuseet.

Eksterne kilder/henvisninger 

 Opslag Ovsted Kirke  på nordenskirker.dk
 Ousted Kirke på korttilkirken.dk
 Ovsted Kirke på danmarkskirker.natmus.dk (Danmarks Kirker, Nationalmuseet)
 J.P. Trap Danmark, Skanderborg Amt 5. udg. 1964

Note 

Kirker i Skanderborg Kommune
Kirker i Århus Stift
Kirker i Skanderborg Amt
Julie Kavner

Julie Deborah Kavner (født 7. september 1950) er en amerikansk skuespillerinde. Hun er specielt kendt for at lægge stemme til tv-figuren Marge Simpson og hendes søstre Patty og Selma i The Simpsons. Til tider, men sjældent, lægger hun også stemme til andre forbigående figurer.

Hun er kendt for at nægte at tale offentligt med Marges stemme for at bevare sin figurs mystik.

Hun har desuden spillet med i film som Livet længe leve, New York Stories og Click.

Udvalgt filmografi 
 Radio Days (1987)
 New York Stories (1989)
 Livet længe leve (1990)
 Dr. Dolittle (1998)
 Click (2006)
 The Simpsons Movie (2007)

Eksterne henvisninger 

 

Skuespillere fra Californien
Tegnefilmsdubbere fra USA
Stemmer i The Simpsons
Aaron Eckhart

Aaron Edward Eckhart (født 12. marts 1968) er en Golden Globe-nomineret amerikansk skuespiller. Eckhart begyndte sin karriere i 1990'erne og har spillet en række forskellige roller.

Biografi 

Aaron Eckhart voksede op i forstaden Cupertino i Californien, men boede også i England og i Sydney (Australien), da han var teenager. Hans far arbejdede med computere, hans mor var børnebogsforfatter, han har to brødre. Da han blev færdig med at gå på gymnasium, tog han fri i tre år for at surfe på Hawaii og for at missionere for Jesu Kristi Kirke af Sidste Dages Hellige i Frankrig og Schweiz. Han blev færdig på universitet i 1994.

Eckhart var forlovet med skuespillerinden Emily Cline, men de to gik fra hinanden i 1998. Eckhart købte en motorcykel, efter filmen Erin Brockovich.

I 2007 modtog Eckhart en Golden Globe-nominering for hans rolle i filmen Thank You for Smoking

I 2008 kunne Eckhart opleves i rollen som Harvey Dent i fortsættelsen af filmen Batman Begins, The Dark Knight.

Filmografi 

 2019 - Midway
 2016:   Bleed For This  som Kevin Rooney
 2016: London Has Fallen
 2016: Sully som Co-Pilot
 2014: I, Frankenstein som Frankensteins monster
 2013: Olympus Has Fallen som præsident Benjamin Asher
 2011: Battle: Los Angeles som Staff Sergeant Michael Nantz
 2011: The Rum Diary forretningsmanden Sanderson
 2010: The Rabbit Hole faderen Howie Corbett 
 2009: Love Happens som selvhjælpsguruen Burke Ryan
 2008: The Dark Knight som Harvey Dent
 2007: No Reservations som Nick Palmer
 2007: Nothing is Private som Mr. Vuoso
 2007: Bill som Bill
 2006: The Black Dahlia som Lee Blanchard 
 2006: The Wicker Man som kunde på tankstation
 2006: Thank You for Smoking som lobbyisten Nick Naylor
 2005: Conversations With Other Women
 2005: Burden 
 2005: Neverwas som Zach Riley  
 2004: Frasier som Frank (Tv-serie, 2 episoder)
 2004: Vapor som Nathaniel Powers
 2004: Suspect Zero som Thomas Mackelway
 2003: Paycheck som adm. direktør James Rethrick 
 2003: The Missing som Brake Baldwin 
 2003: The Core som geologen dr. Josh Keyes
 2002: Possession som Roland Michell 
 2001: The Pledge som politimanden Stan Krolak 
 2000: Tumble som "Mand"
 2000: Nurse Betty som Del Sizemore
 2000: Erin Brockovich som bikeren George
 1999: Any Given Sunday som Nick Crozier 
 1999: Molly som Buck McKay 
 1998: Thursday som narkogangsteren Nick 
 1998: Your Friends & Neighbors som Barry 
 1997: In the Company of Men som Chad
 1996: Aliens in the Family (Tv-serie, 1 episode) 
 1994: Slaughter of the Innocents som Ken Reynolds
 1992: Double Jeopardy (TV) (1992) som Dwayne

Ekstern henvisning 

 

Filmskuespillere fra USA
Twist (chokolade)

Twist er en konfektblanding, der fremstilles af den svenske konfektionsvirksomhed Marabou. Twist sælges i poser, som indeholder indpakkede stykker chokoladekonfekt af forskellige typer. Indholdet fornyes stadig, og chokoladetyper kommer og går. Lakrids, Japp og Cocos er nu de tre eneste typer som har været med helt fra starten. Navnet kommer af indpakningsmetoden, noget som var en nyskabelse, da Twist blev lanceret.

Twist blev lanceret i Norge i 1957 af den norske konfektionsvirksomhed Freia og blev hurtigt populær. Fra 1957 til 1963 måtte chokoladen monolit tages ud af produktion til fordel for Twist. Efterhånden kom Twist også til de andre nordiske lande Sverige (1958), Danmark (1963) og Finland (1964), men størsteparten af forbruget står nordmændene for; der sælges tre gange så meget Twist i Norge som i Sverige.

Freia blev i 1993 overtaget af Kraft Foods, der kort efter flyttede produktionen til et andet Kraft-selskab, Marabou. Kraft Foods udskilte i 2012 sine konfektureaktiviteter til Mondelez International, der i dag er indehaver af mærket.

Referencer 

Chokolade
Kraft Foods
Mondelēz International